**Una empresa del TecnoCampus participa en la principal trobada del sector de la neurotecnologia a Massachusetts**

L’empresa [Braingaze](http://braingaze.com/), ubicada al parc TecnoCampus, participa aquesta setmana en la Neurotech Investing and Partnering Conference a Boston (Massachusetts), per presentar els seu projecte empresarial a fons d’inversió i fer *networking* amb empreses del sector de la salut. La [Neurotech Investing and Partnering Conference](http://www.neurotechconf.com/) és la principal conferència de la indústria de la neurotecnologia, incloent productes farmacèutics, dispositius mèdics i software de diagnosi per al cervell i el sistema nerviós.

En total són deu les empreses catalanes que han viatjat fins a Massachusetts, des del dilluns 4 fins al divendres 8 d’abril, per participar en una missió empresarial amb l’objectiu de buscar noves oportunitats de negoci relacionades amb l’àmbit *digital health* i el *big data* aplicat a les ciències de la vida. Aquesta missió l’organitza la Generalitat de Catalunya a través d’ACCIÓ, l’agència per a la competitivitat de l’empresa, i Biocat, l’entitat que coordina i promou el sector de les ciències de la vida i de la salut a Catalunya.

Les altres empreses que han participat en aquesta missió empresarial són FractalMed, Mind the Byte, Mint Labs, Sequentia, Made of Genes, OpenTrends, Dinamon, Clinical Document Engineering i Health App. Mint Labs, que ofereix una plataforma remota de visualització i anàlisi avançada d’imatges especialitzada en el sector de la salut, va guanyar els Premis Creatic l’any 2013.

La participació de Braingaze, empresa fundada al 2013 per Laszlo Bax i Hans Super al TecnoCampus, s’emmarca dins del programari que ha desenvolupat l’empresa per optimitzar el diagnòstic de problemes relacionats amb l’atenció i la percepció, com el Trastorn per Dèficit d’Atenció amb Hiperactivitat (TDAH). Aquest mètode ha estat creat mitjançant la tecnologia *eye tracking*, que es basa en el descobriment de la capacitat de predicció dels petits moviments dels ulls com a marcador per al processament visual cognitiu. Laszlo Bax, cofundador de l’empresa, explica l’objectiu de participar en aquesta missió és “conèixer la realitat del món de l’emprenedoria del sector de la ciència de Boston, ja que és un punt de referència a nivell mundial, i parlar amb potencials inversors”.

Els principals objectius de Braingaze per a aquest 2016 són comercialitzar el producte i, sobretot, aconseguir finançament. En aquest sentit, l’empresa participarà en un altre acte organitzat per ACCIÓ a Massachusetts, un dels estats amb els índex d’innovació més alts dels Estats Units, on podrà presentar el seu projecte a fons d’inversió americans i aconseguir nous socis comercials per internacionalitzar la seva tecnologia. A més, l’empresa participa en l’edició d’enguany del Pla Esprint i va ser una de les finalistes als premis [4YFN](https://4yfn.com/) del mes de febrer.

Aquesta delegació catalana formada per empreses de Barcelona, Mataró i Terrassa es reunirà amb representants del Massachusetts Institute of Technology (MIT), d’agències públiques estatals i també visitarà incubadores i acceladores de start-ups.

Més informació:
Oriol Ribet
Telf. 93 741 49 60 / 678 794 288
[www.tecnocampus.cat](http://www.tecnocampus.cat)